钦定古今图书集成/方舆汇编/职方典/第1435卷 > 《重修藤县城记》元·吴琼
## 钦定古今图书集成/方舆汇编/职方典/第1435卷 > 《重修藤县城记》元·吴琼

广右之地，西接苗蛮，南连交趾，惟藤最为冲要。盖以
其左右江东流而经其城之北，绣江北流而逾其城
之东，二水凑流，接于广东，舟车辏集，人物繁稠，古城
方有五百里。自宋末归附，至今圮坏久矣。至治间，始
有峒寇自右江乘舟出没，行劫往来，任守牧者，每遇
警急，立栅堤防而已矣。天历乙巳，寇猖獗，从绣江下
攻陷其城，杀伤军兵。自后来攻一十七次，纵火焚荡，
民舍官廨神庙，悉为煨烬。至顺辛未春，朝列大夫三
峰文侯魁来知是州，下车之初，首询被陷之故，慨然
发愤，遂集诸父老会议，因古城旧制而增损之，务在
于不扰而办。然以本州版籍遭火不存，乃督属邑各
社农业丁口，验丁数派，每十丁修筑“一丈，立定规模，
传之久远，但有损坏，随令修葺”，于是民皆劝喜趋役，
旬日之间，城堑新而秋毫不扰，敌楼雉堞，耸汉连云，
为岭外之杰观矣。乃分布军兵，措备攻战之具，严加
守御。至于四境，亦设猺目，官给旗号，法令严明，队伍
整肃。壬申二月初二日，寇有四百馀徒，乘舟至城门，
侯乃将帅军士赴敌，杀获旗头苏为等三名，射伤颇
重。又分攻东南二门，城中筑御谨密，寇各退散，向梧
而去。是岁五六月间，寇数次往来，皆潜踪而过，不能
为害。癸酉正月二十七日，有寇千馀徒，乘船百馀艘，
是夜舣于城之西岸，见城防守严备，不敢向而下。梧
遂流攻劫封、肇诸邑，杀戮军民，横尸蔽江。至二月初
十日，从州北潜地而回。于是州人益感侯之力，而远
方商旅，邻郡士庶，扶老携幼而来托者如归焉。侯乃
西郡世家，显仕于朝。自负器望，出守于藤。适际蛮寇
作孽，岭外二广、海北三道，多罹其害，独藤城残破之
馀，得侯为完修，蛮寇避不敢犯。譬犹回狂澜于既倒，
屹砥柱于中流焉。信其难矣。其他丰功盛德，形于歌
颂，登于篇章，于此略之可也。兹以藤人父老备修城之迹，征言书之于石。予嘉是事而敬公之德，遂为之
记。